Document ID: 32011R1282

KOMISIJAS REGULA (ES) Nr. 1282/2011
(2011. gada 28. novembris),
ar ko groza Regulu (ES) Nr. 10/2011 par plastmasas materiāliem un izstrādājumiem, kas paredzēti saskarei ar pārtiku
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 27. oktobra Regulu (EK) Nr. 1935/2004 par materiāliem un izstrādājumiem, kas paredzēti saskarei ar pārtikas produktiem, un par Direktīvu 80/590/EEK un 89/109/EEK atcelšanu (1), un jo īpaši tās 5. panta 1. punkta a) un e) apakšpunktu, 11. panta 3. punktu un 12. panta 6. punktu,
tā kā:
(1)
Ar Komisijas 2011. gada 14. janvāra Regulu (ES) Nr. 10/2011 par plastmasas materiāliem un izstrādājumiem, kas paredzēti saskarei ar pārtiku (2), izveidots to monomēru, citu izejvielu un piedevu Savienības saraksts, ko var izmantot plastmasas materiālu un izstrādājumu ražošanā. Nesen Eiropas Pārtikas nekaitīguma iestāde (“Iestāde”) publiskoja labvēlīgu zinātnisko novērtējumu papildu vielām, kas tagad būtu jāpievieno spēkā esošajam sarakstam.
(2)
Attiecībā uz vairākām citām vielām ES līmenī jau noteiktie ierobežojumi un/vai specifikācija būtu jāgroza, pamatojoties uz jaunu labvēlīgu zinātnisku novērtējumu, ko sniegusi Iestāde.
(3)
Lietošanas ierobežojumi un specifikācija vielai ar MSP numuru 239, kuras nosaukums ir 2,4,6-triamino-1,3,5-triazīns (“melamīns”), būtu jāgroza, ņemot vērā zinātnisko atzinumu, ko Iestāde publicēja 2010. gada 13. aprīlī. Šajā atzinumā ir noteikta pieļaujamā dienas deva (TDI), kas šai vielai ir 0,2 mg uz kg ķermeņa masas dienā. Iestāde atzinumā arī secināja, ka tāda vielas iedarbība uz bērniem, ko rada migrācija no materiāliem, kuri ir saskarē ar pārtiku, būtu TDI robežās. Ņemot vērā TDI un iedarbību no visiem pārējiem avotiem, migrācijas robeža vielai Nr. 239 būtu jāsamazina. Ieteiktā migrācijas robeža - 2,5 mg uz kg pārtikas - atbilst pārtikā pieļaujamajam maksimālajam melamīna piesārņojuma līmenim, kas noteikts Komisijas 2009. gada 25. novembra Regulā (EK) Nr. 1135/2009, ar ko paredz īpašus nosacījumus atsevišķu tādu produktu importam, kuru izcelsmes vai nosūtīšanas valsts ir Ķīna, un ar ko atceļ Lēmumu 2008/798/EK (3).
(4)
Tādējādi attiecīgi būtu jāgroza Regulas (ES) Nr. 10/2011 I pielikums.
(5)
Vielu ar MSP numuru 438, kuras nosaukums ir bis(2,6-diizopropilfenil)karbodiimīds, atļauts izmantot par piedevu plastmasai saskaņā ar I pielikuma 1. tabulu Regulā (ES) Nr. 10/2011. Iestāde atkārtoti izvērtēja atļautās vielas nekaitīgumu. Iestādes sniegtajā atzinumā (4) paskaidrots, ka viela jālieto nevis par piedevu plastmasai, bet gan par monomēru. Šā iemesla dēļ ir lietderīgi labot lietojumu un attiecīgi atjaunināt atsauces numuru I pielikumā.
(6)
Vielu ar MSP numuru 376, kuras nosaukums ir N-metilpirolidons, Regulas (ES) Nr. 10/2011 I pielikuma 1. tabulā atļauts izmantot par piedevu plastmasai, nenosakot konkrētu migrācijas robežu. Iestādes sniegtajā atzinumā (5) ir noteikta TDI 1 mg uz kg ķermeņa masas, kas nozīmē, ka īpatnējā migrācijas robeža (SML) ir 60 mg uz kg pārtikas. Šī robeža atbilst vispārīgajai īpatnējai migrācijas robežai, kas noteikta 11. panta 2. punktā Regulā (ES) Nr. 10/2011, tomēr, ja SML vērtību 60 mg uz kg atvasina no tāda toksikoloģiskā sliekšņa kā TDI, SML ir konkrēti jānorāda I pielikumā.
(7)
Vielu ar MSP numuru 797, kuras nosaukums ir adipīnskābes poliesters ar 1,3-butāndiolu, 1,2-propāndiolu un 2-etil-1-heksanolu, Regulas (ES) Nr. 10/2011 I pielikuma 1. tabulā atļauts izmantot par piedevu plastmasai, un tā sarakstā norādīta ar CAS numuru 0007328-26-5. Saskaņā ar Iestādes sniegto atzinumu (6) šim CAS numuram vajadzētu būt 0073018-26-5. Tādēļ I pielikumā jālabo šīs vielas CAS numurs.
(8)
Lai uzņēmējiem mazinātu administratīvo slogu, plastmasas materiālus un izstrādājumus, kas, pamatojoties uz Regulā (ES) Nr. 10/2011 noteiktajām prasībām, likumīgi laisti tirgū un kas neatbilst šīs regulas prasībām, vajadzētu ļaut laist tirgū līdz 2013. gada 1. janvārim. To atrašanās tirgū būtu jāatļauj, līdz beidzas krājumi.
(9)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,
IR PIEŅĒMUSI ŠO REGULU.
1. pants
Regulas (ES) Nr. 10/2011 I pielikumu groza saskaņā ar šīs regulas pielikumu.
2. pants
Plastmasas materiālus un izstrādājumus, kas likumīgi laisti tirgū pirms 2012. gada 1. janvāra un kas neatbilst šīs regulas prasībām, joprojām drīkst laist tirgū līdz 2013. gada 1. janvārim. Šādi plastmasas materiāli un izstrādājumi drīkst būt tirgū, līdz beidzas to krājumi.
3. pants
Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs saskaņā ar Līgumiem.
Briselē, 2011. gada 28. novembrī

Labels: 1
17
20
0
3